Manutu Fakhe

Manutu Fakhe ba Danö Niha sambua halöŵö si no la babaya ba nomo ira satua meföna. Fanutu fakhe, amatohula halöŵö si lö aetu ba gotalua nono mbanua. Ono Niha, no la'ila niha, wa ya'ira sauri si so ba zi sambua ngafu, irege toföfö nahia hezo so ngafu fetaro sambua mado si so ba Danö Niha. Aefa da'ö, Ono Niha i'go'ö mado namania ma laŵa'ö ia patrilineal. Fanutu fakhe sambua halöŵö falulusa, fatolosa ba ngafu si so ba da'ö.

Fanutu fakhe, soguna khönia ya'ia da'ö;
 Ulitö sedöna latutu, si no la okhoi'ö malafotöi ia ulitö sasoso sino oköli, ba no tola nitutu sa'e 
 Halu, ni'oguna'ö ba wanutu, moroi ba geu sadölö ba sabe'e si no lahaogö wanoto laowulo-wuloi'ö mbalö, ba sino laaeruni dalu enaö aro danga zanutu.
 Lösu, nihaogö moroi ba geu sesolo, boto geu ni khao/nitögi, ba so göi nihaogö moroi ba gara, naha gulitö nitutu.
Niru, nihaogö wanoso/wamahare moroi ba guli lewuö, bano lafogama zingainia ue nisila sino lafatahö ba no muhaogö woböbö. 

Ba wanutu fakhe, tola samösa, darua, datölu ma daöfa, la falali-lali wanutu, irege lö faendronga, Ba na no ohama gulitö, ba laheta moroi ba lösu labe badete niru, awena latafi'ö enaö toföfö mböra, damböni sakhökhö, ba muhombo guliho, ba so göi limi (ulitö sifao ba mböra) laheta laföfögo ba lafabö'öni nahania. Manutu fakhe andre, no hulö zifamaena ma solau falailösa, nifagöndra-göndra hulö nifade'a-de'a, tola manindra-nindra gahe zamondrongo, me no baga sibai linia. Fanutu fakhe, no sitobali famaedo wahasara dödö ba gotalua ngambatö ma ono wombanuasa. Falulusa, da'ö nifalua zanutu, ba fanaha tödö ni'okhögö fefu zanutu, lö fahulösa, ibaloi ndrege irugi inötö gametahö khönia ba amena itutu, lö itutu na tenga ofeta wetahönia.

Ba ginötö iada'a fanutu, no arakhagö taya ba Danö Niha, he naso ba hatö ya'ira si so ba halama, saröu ba naha wogili fakhe. Sambua lala wa'auri ba Danö Niha soguna la törö tödö, ba tebai ni'olifuaigö, me no tedou wangi'ila niha, ba no so göi mbotoŵa sogili ulitö, hulö togese wanutu andre, numalö ba wangoguna'ö fakake si no alio sibai ya'ia da'ö gilinga wakhe. Ira ono mbanua ma'ökhö, so manö nasa ba Danö Niha zi lö mangila fanutu me lö fakhamö ira, no si sökhi sibai wondrugira inötö.

Kategori:Nias